Den frygtede fulgevirus Newcastle Disease er blevet konstateret i et fuglehold med 40 duer i kolonihaveforeningen Fjerkrækolonien i Aalborg. Derfor må over 1000 fugle lade livet i dag. Udover duer skal også høns, parakitter og papegøjer aflives. Fødevarestyrelsen er her til morgen til stede for at gøre klar til aflivningen og tage stilling til erstatningspenge for de forskellige slags fjerkræ. Mellem klokken 9 og 10 begynder selve aflivningen, som foregår ved gasning, oplyser Fødevarestyrelsen. Det er endnu uvist, hvor lang tid arbejdet tager. Aflivningen sker for at sikre, at smitten ikke spreder sig til fugle uden for kolonihaveforeningen. For at undgå spredning af smitte, har Fødevarestyrelsen også oprettet en beskyttelseszone på tre kilometer. Derudover har man oprettet restriktionszone på 10-kilometer rundt om kolonihaveforeningen.

Referat:
Torsdag formiddag går Fødevarestyrelsen i gang med at aflive flere end 1000 fugle i en kolonihave på Hønsevænget i det sydvestlige Aalborg.